贈同住歸寂頌（一作《歸寂吟贈同住》）
作者：智閑
朝代：唐

paragraphs: 同住道人七十餘，共辭城郭樂山居。
身如寒木心芽（一作「牙」）絕，不話唐言休梵書。
心期盡處身雖喪，如來弟子沙門樣。
深信共崇鉢塔成，巍巍置在青山嶂（一作「掌」）。
觀夫參道不虛然，脫去形骸惎（一作「甚」）高上。
從來不說今朝事，暗裏埋頭隱玄暢。
不留蹤跡異人間，深妙神光飽明亮。